Txupaki

Txupaki, baita ere txupete (erderakada), xurgaki, edoskai, lasaitzeko haur txikiei ematen zaien gomazko edo plastikozko titimuturra da. Historikoki oso tresna zaharra da. Literatura zientifikoan lehenengo aipamena 1473koa da, Bartholomäus Metlinger fisikari alemaniarraren Kinderbüchlein liburuan. Lehen txupaki baten patentea Ameriketako Estatu Batuetan eman zen, 1900 urtean.

 Diseinua 
Txupaki gehienen diseinua oso antzekoa da. Oinarriz, bi pieza edo bakarrekoa izan daiteke. Egun, joera pieza bakarrekoak erabiltzea da, horrela pieza bat askatzeko eta umeak irensteko arriskua gutxitzeko. Lehen, sexismoa zela eta, nesken eta mutilen arabera, arrosak eta urdinak izaten ziren. Egun, zorionez, hori gainditu da eta diseinu eta kolore ugari aurki daiteke. Batzuetan gordetzeko diseinuak ere egiten dira, zilarrezko oinarriarekin eta abar.

 Funtzioak 
Txupakien erabileraren beharra oso gai eztabaidatua da. Dena dela, orokorrean, erabiltzeko joera handia dago. Funtzio desberdinak izan ditzake:

 Haur txikiek amaren sabeletik elikatzeko xurgatzeko erreflexua garatzen dute. Hori dela eta, amaren titimuturra eskura ez badute hatz lodia xurgatzeko joera izaten dute, eta hori ere arazo iturri izan daiteke.
 Antsietatea gutxitzen diete haurrei.
 Lasaigarri gisa, zeren eta haurrak amaren titia dela pentsa baitezake.
 Dirudienez, Edoskitzailearen Bat-bateko Heriotzaren Sindromearen arriskua prebenitu dezake.

 Arazoak 
Espezialista gehienek txupakiaren erabilera baztertzen ez badute ere, denbora luzean ez erabiltzeko aholkua ematen dute. Aholkuaren arrazoia txupakiaren erabilerak hortzetan sor ditzaketen arazoak saihestea da. Hori arazo nagusia izanik ere, badira beste batzuk, esaterako ahoan zauriak agertzeko aukera, alderantzizko hozka sortzeko aukera... Azkenik, zupakiak kutsaduraz gaixotzeko aukera handitzen du, batez ere salmonellaz eta estafilokokoez, zeren eta ez baita erraza erabateko garbitasuna mantentzea. Orokorrean, aholkua hamabi hilabetetik aurrera ez erabiltzea da.

 Aholku batzuk 
 Jaio ondoren lehenengo hilabetean ez eskaini, edoskitzea ez oztopatzeko.
 Erakargarriago egiteko eztia edo elikagai gozoak inoiz ez erabili, haurraren hortzak kalte baititzakete.
 Hamabi hilabetetik aurrera ez erabili, hortzetan eta ahoan arazoak sor ditzake, baita lengoaiaren garapenean ere.
 Garbitzeko ez da komeni helduek beren ahoan sartzea, infekzio iturri izan baitaiteke.
 Kontuz txupakia heltzeko kateekin.
 Ez erabili txupaki zaharrak edo beste umeek erabilitakoak.

 Agurraren erritua 
Txupakiak balore sinboliko handia du eta, sarritan, haur txikien sinbolotzat erabili izan da. Bestalde, kentzeko beharra ikusita, zenbait ohitura sortu dira helburu hori lortzeko eta, halaber, haurrek handitu diren errealitatea irudikatzeko. Horri "Agurraren erritua" esaten zaio. Hona hemen horietako ohitura batzuk:
 Iruñean eta Nafarroako herri batzutan haurrek erraldoiei "ematen" diete, hau da, haien eskuetatik zintzilikatzen dituzte.
 Euskal Herri osoan Gabon-gauan Olentzerori uzteko ohitura ere badago. Haurrak gauean uzten du eta goizean desagertu da, Olentzerok eraman baitu, eta horren truke opariak jasotzen ditu.

 Erreferentziak 

 Kanpo estekak 
 :Txupàkia ondo erabiltzeko aholkuak.

Kategoria:Haur-artatzailetza
Kategoria:Ohiturak
Kategoria:Haurtxoentzako produktuak